钦定古今图书集成/明伦汇编/官常典/第353卷 > 鲁穆
## 钦定古今图书集成/明伦汇编/官常典/第353卷 > 鲁穆

按《明外史》本传：“穆字希文，天台人，永乐四年进士。家
居，褐衣蔬食，足迹不入州府。比谒选，有司馈之赆，穆
曰：‘吾方从仕，未能利物，乃先厉州里乎’？弗受。除御史。
仁宗监国，屡上封事，汉王官奄将校不法，莫敢言，穆
上章劾之，不报。然直声振朝廷，迁福建佥事，理冤滥，
摧豪强。”泉李某妻与其姻林私，李调官广西，林遣仆
鸩李于道而室其妻，李宗人诉于官，所司纳林赂，坐
诉者系狱久。穆廉得其实，立正林罪。漳民周允文无
子，以侄后，晚而妾生子，因析产与侄，属以妾子。允文死，侄言儿非叔子，逐去，尽夺其赀。妾诉之，穆召县父
老及周宗族，密置妾子，群儿中咸指儿类允文遂归
其产，民间呼“鲁铁面。”时杨荣当国，家人犯法，穆治之
不少贷。荣顾谓穆贤，荐之朝。正统初，擢右佥都御史。
奉命捕蝗。还，以疾卒于官，给舟归其丧。始，穆入为佥
都御史，所载不过囊衣。尚书吴中赠以器用，不受。至
是，中为治棺衾，乃克殡。子崇志，登进士，授给事中，历
应天府尹，廉直有父风。